Eliminarea sex-shop-urilor de pe marile artere din Capitală este unul dintre principalele obiective ale nou-înfiinţatei Asociaţii pentru Promovarea şi Dezvoltarea Turismului Bucureşti. Noul organism are nouă membrii fondatori, în fruntea listei fiind Primăria Capitalei şi Camera de Comerţ şi Industrie a Municipiului Bucureşti.

Asociația pentru Promovarea și Dezvoltarea Turimsului în bucurești vrea să scoată sex-shop-urile din centrul Capitalei

Consiliul General al Municipiului Bucureşti (CGMB) a aprobat săptămâna trecută înfiinţarea Asociaţiei pentru Promovarea şi Dezvoltarea Turismului Bucureşti - Bucharest Convention & Visitors Bureau. Noul organism are nouă membri fondatori printre care şi Primăria Capitalei, Camera de Comerţ şi Industrie a Municipiului Bucureşti și Tarom.

Potrivit Statutului, scopul Asociaţiei este "promovarea şi dezvoltarea durabilă a turismului din Bucureşti, atît în ţară, cât şi în străinătate, precum şi elaborarea şi implementarea strategiilor naţionale, regionale şi locale de dezvoltare a turismului".

În acelaşi statut, se menţionează că unul dintre obiectivele noului organism este şi "eliminarea magazinelor de tip sex-shop de pe marile artere din municipiul Bucureşti şi concentrarea lor în alte zone ale Capitalei".

Pe lista obiectivelor au mai fost incluse şi:

- înfinţarea de Centre de Informare Turistică în teritoriu şi sprijinirea activităţii acestora

- iniţierea şi/sau participarea la desfăşurarea unor studii de piaţă/marketing în turism

- atragerea şi facilitarea investiţiilor în turismul bucureştean şi în întreaga regiune

- coordonarea activităţii de promovare turistică a municipiului Bucuresti prin editarea de materiale publicitare adecvate.

Fiecare membru fondator contribuie cu 1.000 de euro la patrimoniul iniţial al Asociaţiei. Ulterior, contribuţia anuală a asociaţilor este de 500 euro.

Lista completă a membrilor fondatori:

- Primăria Capitalei,

- Camera de Comerţ şi Industrie a Municipiului Bucureşti,

- Tarom,

- Compania Naţională Aeroporturi Bucureşti,

- Federaţia Industriei Hoteliere din România (FIHR),

- Organizaţia Patronală a Hotelurilor şi Restaurantelor din România (HORA),

- Uniunea Naţională a Transportatorilor Rutieri din România ,

- Skal Internaţional România

- Patronatul Asociaţia Naţională a Agenţiilor de Turism din România.

Primăria Capitalei a fost membru fondator şi al Asociaţiei pentru Promovarea şi Dezvoltarea Turismului în Bucureşti, înfiinţată în 2008. Hotărârea CGMB care a aprobat înfiinţarea noii Asociaţii a abrogat şi vechea hotărâre care stipula participarea Primăriei Capitalei, în calitate de membru fondator, la înfiinţarea vechii Asociaţii.

Etichete: Primăria Capitalei, realitatea